Heiko Santelmann

**Heiko Luther Santelmann** (født 23. juni 1950) er en tyskfødt norsk vaksinemotstander og tidligere lege og naturmedisiner. Han ble fratatt autorisasjonen som lege av Statens helsetilsyn i 2022. Han har bodd i Norge siden 1981 og arbeidet til 2010 som lege og alternativ behandler med egen allmennpraksis i Mandal og Oslo. Han har markert seg med flere omstridte synspunkter om helse og medisinsk behandling, som har gått mot etablerte behandlingsmetoder og anerkjente oppfatninger innen akademisk medisin, herunder som tilhenger av «candidakuren» og som amalgam- og senere også som vaksinemotstander.

## Utdanning og bakgrunn
Santelmann ble født i Celle og vokste opp i havnebyen Emden ved Nordsjøen der faren Theodor Santelmann (1923–2007) var lege, mens moren Helga Santelmann (født Luther) var biokjemiker. Han studerte psykologi og kjemi ved Universitetet i Münster 1969–1972. Han studerte deretter medisin ved Freie Universität Berlin og Albert-Ludwigs-Universität i Freiburg, og ble ferdig utdannet lege i Freiburg i 1979. Han jobbet fra 1979 til 1981 som assistentlege ved sykehus i Breisach og Lörrach, småbyer nær Freiburg. Han tok samtidig en videreutdanning i naturmedisin gjennom legeforeningen («tilleggsbetegnelse i naturmedisin»), som han fullførte i 1982. På sin egen hjemmeside skriver Santelmann at han «flyktet» fra Tyskland til Norge i 1981, etter å ha tapt en rettssak fordi han nektet militærtjeneste. Han gjennomførte norsk turnustjeneste i Høyanger 1981–1982 og fikk norsk autorisasjon som lege i 1982. Han arbeidet som legevaktlege i Mandal 1982–1983 og som privatpraktiserende allmennlege der 1984–1996. I 1983 var han tre måneder som lege i en palestinsk flyktningeleir i Libanon på oppdrag for Røde Halvmåne. Han var et halvt år i India 1986–1987 for å studere naturmedisin. Fra 1996 til 2010 var han privatpraktiserende lege i Oslo, da han måtte stenge praksisen etter et slagtilfelle. Han ble fratatt autorisasjonen som lege i 2022, da han ble funnet uegnet til å utøve yrket, etter flere hendelser knyttet til sin vaksinemotstand under Koronapandemien.

## Amalgam og melk

Helt fra de første årene Santelmann arbeidet som lege i Norge opererte han med medisinske hypoteser som gikk mot det etablerte helsevesenet. Han mente at amalgam-fyllinger i tennene kunne gi helseplager, og anbefalte sine pasienter å få disse fjernet. Tannskaderådet gikk sterkt ut mot det de kalte bløff om helsefare ved amalgam.

Da Meieriet Sør lanserte Cultura i sitt produktsortiment ble det markedsført med uttalelser fra Santelmann om at inntak av melken tilførte gode bakteriestammer til tarmfloraen og forhindret at soppen candida albicans gjorde skade. Legekolleger ba fylkeslegen om å vurdere lovligheten av påstandene som ble benyttet.

Ti år senere gikk Ragnhild Rønneberg i Tine Norske Meierier hardt ut mot Santelmanns advarsler mot å drikke melk. Santelmann har vært skeptisk melk og har hevdet at ADHD kan skyldes intoleranse for melk og gluten, og at omlegging av kostholdet kan kurere ADHD.

## Candida

Oppstyret rundt markedsføringen av cultura-melken innledet oppmerksomhet om candida albicans. I USA var denne soppen noen år tidligere lansert som opphav til svært mange helseplager, og Santelmann hadde sammen med sin legekollega Siri Aabel plukket opp temaet relatert til norske pasienter. De fikk god drahjelp av skuespillerinne Anne Marit Jacobsen som var en av dem som mente seg syk av candida og ditto helbredet av Santelmanns diett. Hun markedsførte boken *Anti-Candida Kokebok* med oppskrifter basert på dietten som blant annet kuttet ut sukker og gjær. Hypotesen var at antibiotika, stress, sukker, tannamalgam og hormonpreparater førte til en oppblomstring av gjærsoppen. Det ble hevdet at svært mange kanskje opptil 90 % av befolkningen hadde denne lidelsen. Det vitenskapelige grunnlaget for diagnosen og behandlingen manglet, og overlegene Jørgen Lassen og Per Sandven ved Statens institutt for folkehelse gikk ut mot diagnosen og dietten som de mente kunne føre til underernæring. Oppmerksomheten rundt candida førte til et økt marked for helsekostforretninger som solgte soppdrepende midler og tilpassede matvarer, og Santelmann ble leid inn som foredragsholder av Proteinintoleranse Foreningen (PIF). Foreningens leder Christine Neumann  hevdet seg syk av candida. Ellen Piro, grunnlegger og leder av ME-foreningen, støttet Santelmann og Aabel, og hevdet at de to ble utsatt for en mobbekampanje av sine legekolleger fordi de diagnostiserte og behandlet candida.

Santelmann skrev forordet i og bearbeidet boken *Candida-syndromet* av den amerikanske legen William G. Crook da den ble utgitt på norsk av Ex Libris i 1990. Året etter ga Cappelen ut boken *Renset kropp - renset sinn* av den amerikanske naturmedisineren Leon Chaitow, også denne boken ble bearbeidet for norske forhold av Santelmann.

Mye av oppmerksomheten rundt candida la seg da det i 2003 ble slått opp i media at flere pasienter hadde blitt alvorlig syke av å følge foreskrevet kur. I tillegg til at naturmidlene var kostbare kunne også et svært begrenset kosthold før til at utgiftene til mat steg betraktelig.

Santelmann har publisert to studier om candida i medisinske tidsskrifter.

Den norske legeforening har stilt seg kritisk til at Santelmann har solgt de samme naturmidlene han har anbefalt sine pasienter som botemiddel mot candida.

## Vaksiner

I 2015 stiftet Santelmann *Foreningen for fritt vaksinevalg* sammen med sine legekolleger Sigurd Nes og Idar Magne Elvemo. Foreningen hevder selv å ikke være motstander av vaksiner, bare tilhenger av at det skal komme frem informasjon fra begge sider. Foreningens første tiltak var å invitere Suzanne Humphries til Norge for å holde foredrag.

I 2019 hevdet Santelmann i et leserinnlegg at meslinger ikke hadde tatt menneskeliv i den vestlige verden på 20 år, og at det tvert imot var positivt for helsen å gjennomgå meslingeinfeksjon. Påstandene vakte sterke reaksjoner, og ble avvist i gjennomgang av Faktisk.no der det ble gjengitt statistikk over dødsfall av meslinger i Europa og USA.

## Koronaviruspandemien
I mars 2020 gikk Santelmann ut i et innlegg på *[[Facebook]]* hvor han kritiserte Verdens helseorganisasjon for å spre frykt rundt den pågående koronaviruspandemien, og mente at denne var mindre dødelig enn en vanlig sesonginfluensa. Innlegget ble delt av mange, blant dem skuespillerinnen Henriette Lien. Påstandene vakte sterke reaksjoner, og ble faktasjekket på nettstedet Faktisk.no hvor det ble konkludert med at de aller fleste av påstandene i innlegget var feil.

Santelmann deltok i mars 2021 på en demonstrasjon mot smittevernstiltakene, og startet sitt innlegg med å be om ett minutts stillhet for dem som hadde latt seg lure til å ta vaksinen og som hadde dødd av den. Han har hevdet at vaksinen medfører stor risiko for sterilitet, og at den inneholder kvikksølv. Om seg selv har han uttalt at han heller vil la seg skyte enn å la seg vaksinere.

5. oktober 2020 sendte Santelmann et brev til legemiddelverkets leder Steinar Madsen med 15 spørsmål om Madsens medisinske vurderinger under pandemien, vedrørende Madsens motstand mot behandling med hydroksyklorokin som er et velprøvd middel mot malaria og revmatiske sykdommer. Mange har hevdet at middelet også har effekt ved koronasmitte, men forskningen viser ingen effekt, derimot medfører det risiko for å fremkalle hjertearytmi. Madsen besvarte ikke brevet, og i juni 2021 anmeldte Santelmann ham for «medvirkning til å ha tatt livet av minst 172 mennesker som resultat av å ha bidratt til at ulovlig hastegodkjent eksperimentell genterapi (misvisende omtalt som «covid-vaksine»), og et ukjent antall dødsfall på mennesker som døde av Covid-19 som resultat av at godkjente medisiner var forbudt å benytte som effektiv behandling».

Sommeren 2021 forsøkte Santelmann å stjele en vaksine fra et vaksinesenter, men ble stanset av de ansatte på utsiden av senteret og fratatt vaksinen. Intensjonen hans skal ha vært å analysere innholdet i vaksinen. Han ble for dette ilagt en bot på  kroner, men nektet å vedta den, og saken skulle til behandling i Oslo tingrett i januar 2022. Like før saken skulle opp oppsøkte Santelmann og et titalls andre vaksinemotstandere et vaksinesenter i Oslo hvor de hadde som mål å beslaglegge vaksiner. De ansatte tilkalte Politiet, og gruppen ble bortvist fra stedet. Santelmann og en annen person nektet å etterkomme anmodningen om å forlate stedet, og ble derfor arrestert.

## Annen virksomhet

I 1988 ble Norsk Forening for Holistisk Medisin etablert med Santelmann som en av initiativtakerne. Han var foreningens leder frem til 2003. Foreningen skiftet senere navn til Norsk Forening for Helhetsmedisin.

I 1999 inviterte Santelmann den tibetanske legen Pema Dorjee til Norge for å demonstrere behandling etter tradisjonelle tibetanske prinsipper. Dorjee hevdet at han kunne stille diagnoser kun ved å studere pasientens urin med det blotte øyet, herunder å kunne se på urinen om en kvinne var gravid eller ikke.

Santelmann har vist stor interesse for kornsirkler, og mener at disse ikke kan være skapt av mennesker.

## Referanser